**de ziua ta**

*George Ioniţă*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

azi, ar fi trebuit să cheltuiesc banii puşi de-o parte

pentru ziua ta - o sumă simbolică,

certându-mă de fiecare dată, că-i risipesc pe fleacuri.

zâmbetul cu care mă întâmpinai,

era una din marile mele bucurii dintr-un an.

"de ce-ai mai plecat de-acasă pe frigul ăsta,

nu vezi că e iarnă...

dar nouă nu ne place niciodată,

vara că e prea cald, iarna că e geroasă"...

şi astăzi voi cheltui banii strânşi şi astăzi va fi acelaşi frig,

doar iarna va fi alta.

îţi voi trimite darul meu pe cerşetorul

de la colţul străzii,

pe necunoscutul din drumul meu.

tu nu uita să zâmbeşti,

pentru că mă obişnuisem cu una

din marile mele bucurii dintr-un an ...